Internasionale reise – Alles wat jy moet weet - Wêreldwyd
Internasionale reise – Alles wat jy moet weet
Internasionale reise na Suid-Afrika word op 1 Oktober 2020 hervat. Vlugte vir sake- en ontspanningsdoeleindes word nou toegelaat. Hier is 10 feite waarvan jy moet weet.
Reisigers wat in die land aankom moet 'n sertifikaat toon wat wys dat hulle negatief getoets het vir Covid-19. Indien hulle nie een het nie, word hulle op eie onkoste onder verpligte kwarantyn geplaas.
Dit moet 'n PCR-toets wees en dit mag nie meer as 72 uur voor jou vertrektyd gedoen word nie. Die sertifikaat moet die dokter wat die toets gedoen het se naam en handtekening op hê. As jy nie 'n toetssertifikaat kan toon nie, moet jy in kwarantyn bly terwyl jy vir 'n toetsuitslag wag.
Reisigers sal met aankoms gesif word vir die virus en diegene met Covid-19-simptome moet in kwarantyn bly totdat hulle negatief toets vir die virus.
As jy simptome toon, word jy in elk geval weer getoets al het jy 'n toetssertifikaat wat toon dat jy negatief getoets het; jy moet dan in kwarantyn bly totdat jy jou uitslag ontvang.
Suid-Afrikaners in hoërisikolande mag huis toe kom.
Suid-Afrikaners in hoërisikolande sal toegelaat word om huis toe te kom, maar die regering sal diegene met simptome onder kwarantyn plaas.
Grense bly gesluit vir nie-Suid-Afrikaners uit hoërisikolande.
Reisigers uit hoërisikolande word nog nie toegelaat om die land binne te kom nie. Reisigers uit alle Afrikalande word egter toegelaat om Suid-Afrika vir sake of ontspanning te besoek.
35 grensposte wat tydens die pandemie gesluit was, bly gesluit.
Die hoofrede is dat die land nie die vermoë het om almal wat deur daardie grensposte wil kom te sif nie. Die grensposte wat tans oop is, sal oop bly.
Alle internasionale reisigers moet die Covid Alert SA-app met hulle aankoms in Suid-Afrika aflaai.
Internasionale reisigers moet verpligte reisversekering hê.
Dit moet die moontlike koste van 'n Covid-19-toets en kwarantyn dek.
Suid-Afrikaners kan nou weer aansoek doen vir ID's, paspoorte en visums.
Visums wat verval het, bly geldig tot 31 Januarie 2021.
Die volgende word tans op grond van Covid-19-statistieke as hoërisikolande beskou:
Albanië, Argentinië, Armenië, Oostenryk, Bahrein, België, Bolivië, Bosnië-Herzegowina, Brasilië, Chili, Colombië, Costa Rica, Kroasië, Tsjeggië, Denemarke, Ecuador, Frankryk, Georgië, Griekeland, Guatemala, Guyana, Honduras, Hongarye, Ysland, Indië, Iran, Irak, Ierland, Israel, Jamaika, Jordanië, Koeweit, Libanon, Luxemburg, Maledive, Malta, Meksiko, Moldawië, Montenegro, Nepal, Nederland, Noord-Masedonië, Oman, Palestina, Panama, Paraguay, Peru, Portugal, Puerto Rico, Katar, Roemenië, Rusland, Slowakye, Suriname, Switserland, Oekraïne, Verenigde Arabiese Emirate, Verenigde Koninkryk, VSA, Venezuela.